Er det et problem, hvis børn begynder i skolen uden at være i stand til at holde om en blyant? Ganske enkelt fordi de aldrig har fået trænet deres muskler til det?

Ja, mener flere britiske børnelæger og terapeuter. De advarer i avisen The Guardian om, at brugen af smartphones og tablets er blevet så omfattende, at mange børn møder op til første skoledag uden at kunne bruge deres fingre og hænder ordentligt.

Nybagte skolebørn »har ikke den styrke og den smidighed i hænderne, de havde for 10 år siden«, siger Sally Payne, der er ergoterapeut med speciale i børn ved fonden NHS Trust.